Halpakaupan toimija Tokmanni sai huomata maanantaiaamuna, että suomalaisten jonotusinto saa netissä aivan käsittämättömät mittasuhteet.

Kuvan ämpärit eivät liity tapaukseen. COLOURBOX.COM

Tokmanni jakaa kuluvalla viikolla yhteensä 700 ämpäriä uudistetun verkkopalvelunsa kunniaksi. Ämpäriä voi yrittää havitella kuluvalla viikolla joka aamu kello kahdeksan yrityksen nettisivujen kautta, joten ämpäreitä jonotetaan digitaalisesti.

Sadalle nopeimmalle Tokmanni lupaa joka aamu ilmaisen ämpärin, mutta kuten maanantaiaamuna huomattiin, kaikki eivät päässeet edes jonoon. Tokmannin ulkoisesta viestinnästä vastaava Ingela Ulfves kertoo, että yleisöryntäys kaatoi sivut.

– Kampanja ylitti odotukset, mutta harmillisesti sen seurauksena sivut kaatuivat.

Ulfvesin mukaan kävijämäärät alkoivat jäädä pullonkaulaan kiinni jo varhain aamulla.

– Jo aamuyöllä verkkosivuilla oli tavanomaista enemmän liikehdintää. Valtava ruuhka alkoi jo hieman ennen kello kahdeksaa. Kaikki oli sitten hetkessä ohi ja kaikki ämpärit jaettu.

Ulfvesin mukaan jonoon tiensä selvittäneet olivat tietenkin tyytyväisiä, loput eivät niinkään.

Kampanjan omilla nettisivuilla tempausta haukuttiin toimimattomuudesta, se leimattiin harhaanjohtavaksi ja sitä syytettiin suorasanaisesti petokseksi.

Ulfves lupaa, että tiistaina koittaa uusi yritys.

– Täällä on hiki hatussa tehty töitä, jotta pystymme luomaan jonottamiselle huomenna paremmat tekniset edellytykset.